Fólkatalið var 49.445 tann 1. juni í ár og er vaksið við 616 fólkum síðani juni í fjør. Tað svarar til 1,3%. So stórur fólkavøkstur hevur ikki verið síðani 2002. Hetta kemur av eini nettotilflyting á 362 og einum burðaravlopi á 254. Meðan burðaravlopið er sum í miðal síðstu tíggju árini, er nettotilflytingin tann størsta síðstu fjúrtan árini. Frá øðrum ársfjórðingi í fjør til annan ársfjórðing í ár er brúkaraprístalið lækkað 1 prosent. Tað eru príslækkingar á brennievni, sum hava ávirkað brúkaraprístalið mest seinasta árið. Samanborið við fyrsta ársfjórðing í ár er prístalið fyri annan ársfjórðing tó hækkað 0,4 prosent. Í øðrum ársfjórðingi vóru árstíðarjavnaðu lønirnar 2.106 milliónir kr. Hetta er eitt vet lægri enn í fyrsta ársfjórðingi. Frá triðja til fjórða ársfjóðring í 2015 vuksu lønirnar 100 milliónir, og seinastu tríggjar ársfjórðingarnar hava lønirnar staðið í stað við 2,1 milliardir kr. Í apríl vóru 25.261 løntakarar, árstíðarjavnað. Hetta er tað sama sum undanfarnu mánaðir í ár. Tað vil siga, at tað hava verið um 25.250 løntakarar hvønn mánað í ár. Stóra ferðin, sum hevur verið á trendinum seinastu tvey árini, er eisini avtakandi men vísir framvegis vøkstur.